ཡང་སྔོན་སློབ་དཔོན་ཆེན་པོ་པདྨའི་གཏེར་ལུང་དུ།སྐུ་རྟེན་ཨོ་རྒྱན་ང་ཚབ་མཐོང་ཐོས་གྲོལ།འདི་ཡིས་འགྲོ་བ་མཐའ་དག་སྡིག་ལས་གྲོལ།ཞེས་གསུངས་པའི་ལུང་བསྟན་དུས་ལ་བབ་སྟེ།གཏེར་ཆེན་རིན་པོ་ཆེ་འདི་ཉིད་ཀྱིས།སྦས་ཡུལ་དགའ་བ་ལུང་གི་ཨོ་རྒྱན་གསང་ཕུག་གི་བྲག་ནས།གུ་རུ་པདྨའི་སྐུ་ཚབ་སློབ་དཔོན་ང་འདྲ་མ་ཟེར་བའི་སྐུ་རྟེན་ཁྱད་པར་ཅན་གཏེར་ནས་གདན་དྲངས།གཙོས་གནས་ཡབ་རིའི་མགུལ་ནས།ཞི་ཁྲོ་ལྟ་བ་ཀློང་ཡངས་ཀྱི་ཆོས་སྐོར་དང་།ཀླུ་བདུད་ཕུག་ནས།སྐུ་རྟེན་ཐུབ་རྣམ་སྣང་གངས་ཆེན་མཚོ།རྡོ་རྗེ་གྲོ་ལོད་ཀྱི་རྟེན་ཕུར།རིན་པོ་ཆེ་ཟི་ཁྱིམ་ལས་གྲུབ་པའི་རྡོ་རྗེ་རྩེ་ལྔ་པ་སོགས་གཏེར་དུ་དྲངས།གཞན་ཡང་ཕྱོགས་ཀྱི་གནས་རྣམས་སུ།རིན་པོ་ཆེ་དཀར་ཁྲ་མེན་གྱི་སྒྲོམ་བུ།སྒྲོམ་བུ་ཡེ་ཤེས་སྤྱན་གཅིག།སྒྲོམ་བུ་ཤེལ་དཀར་རྩེ་ལྔ།རྡོ་སྒྲོམ་སྦལ་གཟུགས་མ།རྡོ་སྒྲོམ་པདྨ་ཡིད་བཞིན་དབང་རྒྱལ།གཏེར་སྒོ་ཕྱེ་བའི་རྫས་གཏེར་དམ་ཅན་མགར་བའི་ཐོ་བ།མདོར་ན་ཆོས་གཏེར་དང་ནོར་གཏེར་རྫས་གཏེར་སོགས་དང་།ལྟ་བ་ཡེ་ཤེས་ཀློང་ཡངས་དང་།ཡེ་ཤེས་རོལ་བའི་ཆོས་སྐོར་སོགས་ཟབ་གཏེར་གསུང་ཆོས་པོ་ཏི་བཅུ་གསུམ་རྣམས་གཏེར་ནས་སྤྱན་དྲངས་ཏེ་བསྟན་པ་དང་སེམས་ཅན་གྱི་དོན་རླབས་པོ་ཆེ་མཛད་དོ།།